## Zakon o izmjenama i dopunama Zakona o poljoprivrednom zemljištu

### NN 105/1999 (13.10.1999.), Zakon o izmjenama i dopunama Zakona o poljoprivrednom zemljištu

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O POLJOPRIVREDNOM ZEMLJIŠTU**

Proglašavam Zakon o izmjenama i dopunama Zakona o poljoprivrednom zemljištu,
koji je donio Zastupnički dom Hrvatskoga državnog sabora na sjednici 1.
listopada 1999.

Broj: 01-081-99-1659/2
Zagreb, 7. listopada 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O POLJOPRIVREDNOM ZEMLJIŠTU**

Članak 1.

U Zakonu o poljoprivrednom zemljištu ("Narodne novine", br. 34/91.,
26/93., 79/93., 54/94. - pročišćeni tekst, 48/95. i 19/98.) članak 2. mijenja
se i glasi:

"Poljoprivrednim zemljištem u smislu ovoga Zakona smatraju se poljoprivredne
površine: oranice, povrtnjaci, livade, pašnjaci, voćnjaci, maslinici, vinogradi,
ribnjaci, trstici i močvare kao i drugo zemljište koje se može privesti
poljoprivrednoj proizvodnji.

O promjeni vrste korištenja korisnik poljoprivrednog zemljišta dužan
je prijaviti nadležnom državnom tijelu za poslove državne izmjere i katastra
nekretnina.

Vrsta korištenja zemljišta iz stavka 1. ovoga članka utvrđuje se prema
podacima iz katastra nekretnina, dok se ne dokaže suprotno.

Neizgrađeno građevno zemljište koristi se do privođenja nepoljoprivrednoj
namjeni kao poljoprivredno zemljište i mora se održavati sposobnim za poljoprivrednu
proizvodnju.

Pod održavanjem poljoprivrednog zemljišta iz stavka 4. ovoga članka
smatra se sprječavanje njegove zakorovljenosti i obrastanje višegodišnjim
raslinjem.

Zemljište iz stavka 4. ovoga članka privodi se namjeni kao građevno
danom konačnosti građevne dozvole ili drugog akta kojim se odobrava gradnja."

Članak 2.

Članak 4. mijenja se i glasi:

"Poslove u svezi s provođenjem ovoga Zakona na području županije, odnosno
Grada Zagreba, obavlja županijski ured, odnosno gradski ured Grada Zagreba
nadležan za poslove poljoprivrede i županijski ured, odnosno gradski ured
Grada Zagreba nadležan za imovinskopravne poslove."

Članak 3.

U članku 6. stavak 1. mijenja se i glasi:

"Radi omogućavanja proizvodnje zdravstveno ispravne hrane, radi zaštite
zdravlja ljudi, životinjskog i biljnog svijeta, nesmetanog korištenja i
zaštite prirode i okoliša provodi se zaštita poljoprivrednog zemljišta
od onečišćenja."

Iza stavka 3. dodaje se novi stavak 4. koji glasi:

"Zakorovljenošću i onečišćenjem poljoprivrednog zemljišta smatra se
i vegetacijsko-gospodarski otpad ako je ostavljen na poljoprivrednoj površini
dulje od jedne godine."

Dosadašnji stavak 4. postaje stavak 5.

Članak 4.

Iza članka 6. dodaju se novi članci 6a., 6b., 6c., 6d. i 6e. koji glase:

"Članak 6a.

Radi zaštite poljoprivrednog zemljišta od onečišćenja provodi se ispitivanje
i trajno praćenje staja onečišćenosti poljoprivrednog zemljišta štetnim
tvarima koje obuhvaća.

1. utvrđivanje stanja onečišćenosti poljoprivrednog zemljišta (invertizacija),

2. trajno praćenje stanja (monitoring) poljoprivrednog zemljišta, kojim
se trajno prati stanje svih promjena u poljoprivrednom zemljištu (fizikalnih,
kemijskih i bioloških), a napose sadržaj štetnih tvari u poljoprivrednom
zemljištu,

3. informacijski sustav poljoprivrednog zemljišta koji obuhvaća sve
podatke o poljoprivrednom zemljištu Republike Hrvatske uključujući rezultate
utvrđivanja stanja onečišćenosti poljoprivrednog zemljišta i trajnog praćenja
stanja poljoprivrednog zemljišta.

Poslove iz stavka 1. ovoga članka obavlja Zavod za poljoprivredno zemljište
(u daljnjem tekstu: Zavod), koji kao javnu ustanovu osniva Vlada Republike
Hrvatske.

Članak 6b.

Sredstva za rad Zavoda osiguravaju se u državnom proračunu i na drugi
način sukladno aktu o osnivanju i propisima i aktima Zavoda.

Članak 6c.

Zavod obavlja stručne poslove organiziranja ispitivanja plodnosti poljoprivrednog
zemljišta, preporuke prihvatljive gnojidbe, analize poljoprivrednog zemljišta,
organskih i mineralnih gnojiva, prati sadržaj onečišćenja u poljoprivrednom
zemljištu, obavlja sve poslove vezane za cjelovitu zaštitu poljoprivrednog
zemljišta, određuje i prati primjenu normi i minimalnih stručnih podloga
za radikalne melioracijske zahvate poljoprivrednog zemljišta, prati stanje
i osigurava zaštitu najvrjednijeg poljoprivrednog zemljišta, prati štete
na poljoprivrednom zemljištu nastale iskorištavanjem sirovina iz poljoprivrednog
zemljišta, te druge poslove određene ovim Zakonom.

Članak 6d.

Zavodom upravlja upravno vijeće Zavoda.

Upravno vijeće Zavoda čine predsjednik i četiri člana.

Predsjednik upravnog vijeća je predstavnik Ministarstva poljoprivrede
i šumarstva, a članovi su: dva profesora Agronomskog fakulteta i dva predstavnika
Ministarstva poljoprivrede i šumarstva.

Ravnatelja Zavoda imenuje i razrješava Vlada Republike Hrvatske.

Nadzor nad zakonitošću rada Zavoda obavlja Ministarstvo poljoprivrede
i šumarstva.

Članak 6e.

Upravno vijeće Zavoda donosi programe za ispitivanje i trajno praćenje
stanja onečišćenosti poljoprivrednog zemljišta štetnim tvarima, prati izvršenje
tih programa, te obavlja poslove upravljanja Zavodom na način propisan
ovim Zakonom i statutom ustanove."

Članak 5.

U članku 7. iza stavka 2. dodaju se stavci 3., 4. i 5. koji glase:

"Pravne ili fizičke osobe dužne su pratiti stanje poljoprivrednog zemljišta
koje koriste i u slučaju onečišćenja o svom trošku obaviti sanaciju poljoprivrednog
zemljišta na način i u roku koji rješenjem utvrdi Ministarstvo poljoprivrede
i šumarstva na temelju stručnog mišljenja Zavoda.

Ako osobe iz stavka 3. ovoga članka u određenom roku ne saniraju poljoprivredno
zemljište, sanaciju će provesti pravna ili fizička osoba koju rješenjem
odredi Ministarstvo poljoprivrede i šumarstva na prijedlog Zavoda, i to
na trošak pravne ili fizičke osobe koja je to bila dužna učiniti.

Rješenje iz stavka 3. ovoga članka izvršno je danom konačnosti tog rješenja
i prije njegove pravomoćnosti."

Članak 6.

Članak 8. mijenja se i glasi:

"Promjena namjene poljoprivrednog zemljišta u nepoljoprivredne svrhe
provodi se u skladu s dokumentima prostornog uređenja i drugim propisima.

O prijedlogu Strategije i Programa prostornog uređenja države pribavlja
se mišljenje Ministarstva poljoprivrede i šumarstva.

Na prijedlog prostornih planova županije i grada Zagreba, prostornih
planova područja posebnih obilježja te prostornih planova uređenja općine
i grada, potrebno je pribaviti mišljenje Ministarstva poljoprivrede i šumarstva.

Ako Ministarstvo poljoprivrede i šumarstva ne dostavi mišljenje u roku
od 30 dana od dana kada je zahtjev za davanje mišljenja zaprimljen, smatrat
će se da nema primjedaba.

Ministarstvo poljoprivrede i šumarstva utvrđuje posebne uvjete u postupku
izdavanja lokacijske dozvole za zahvate u prostoru izvan građevinskog područja."

Članak 7.

U članku 9. riječ: "bonitetne" briše se, a riječ: "klasa" zamjenjuje
se riječju: "razred".

Isto se odnosi i na sve članke ovoga Zakona u kojima se spominju.

Članak 8.

Članak 10. mijenja se i glasi:

"Iznimno od članka 9. ovoga Zakona poljoprivredno zemljište od I. do
V. razreda može se koristiti u nepoljoprivredne svrhe samo kada nema zemljišta
nižih razreda i kad je to u skladu s dokumentima prostornog uređenja."

Članak 9.

Članak 12. mijenja se i glasi:

"Vlasnici i ovlaštenici poljoprivrednog zemljišta dužni su obradivo
poljoprivredno zemljište obrađivati na odgovarajući način prema vrsti korištenja
određenoj u katastru nekretnina.

Obradivim poljoprivrednim zemljištem iz stavka 1. ovoga članka smatraju
se oranice, povrtnjaci, voćnjaci, maslinici, vinogradi i livade".

Članak 10.

U članku 13. stavku 5. riječi: "državljani Republike Hrvatske koji su
sudjelovali u domovinskom ratu" zamjenjuju se riječima: "branitelji iz
Domovinskog rata koji su hrvatski državljani".

Članak 11.

U članku 19. riječi: "općine sudjeluje nadležno upravno tijelo za poslove
poljoprivrede" zamjenjuju se riječima: "općine, odnosno grada sudjeluje
županijski ured, odnosno gradski ured Grada Zagreba nadležan za poslove
poljoprivrede", a riječi: "Prostornog plana Republike" zamjenjuju se riječima:
"dokumenta prostornog uređenja".

Članak 12.

U članku 20. stavku 1. riječi: "nadležno upravno tijelo za poslove poljoprivrede
je dužno" zamjenjuju se riječima: "županijski ured, odnosno gradski ured
Grada Zagreba nadležan za poslove poljoprivrede je dužan".

Članak 13.

Članak 21. briše se.

Članak 14.

U članku 22. stavku 2. riječi: "stavka 2." zamjenjuju se riječima: "stavka
4.".

Članak 15.

Članak 23. mijenja se i glasi:

"Naknada za promjenu namjene poljoprivrednog zemljišta ne plaća se:

- pri gradnji građevina koje služe za obranu od poplava, za odvodnjavanje
i navodnjavanje poljoprivrednog zemljišta, za uređenje bujica te za zaštitu
vode od zagađivanja,

- pri gradnji gospodarskih građevina namijenjenih isključivo za poljoprivrednu
djelatnost,

- pri izgradnji i proširenju groblja,

- pri pošumljavanju marginalnog poljoprivrednog zemljišta, zemljišta
pod nagibom i zemljišta male proizvodne sposobnosti, kad je obvezu pošumljavanja
tih površina propisalo svojom odlukom predstavničko tijelo županije, općine
ili grada, odnosno Grada Zagreba, odnosno kad pošumljavanje takva zemljišta
zatraži vlasnik ili ovlaštenik.

- pri gradnji poljskih putova,

- pri gradnji građevina za zaštitu i spašavanje,

- pri gradnji građevina koje služe za zaštitu tla i zaštićivanje šume
koje služi za zaštitu tla,

- pri gradnji kanala za navodnjavanje i kanala za odvodnju podzemnih
voda,

- pri gradnji objekata i uređaja komunalne infrastrukture za opskrbu
pitkom vodom i odvodnju i pročišćavanje otpadnih voda,

- pri gradnji građevina za smještaj prognanika i izbjeglica,

- pri gradnji građevina javne namjene u mjestima u kojima su te građevine
uništene u oružanoj agresiji te stanova i kuća za stradalnike Domovinskog
rata,

- pri gradnji obiteljske kuće razvijene građevinske (bruto) površine
do 400 m˛, ako se gradi unutar građevinskog područja.

Rješenje o oslobađanju od plaćanja naknade donosi županijski ured, odnosno
gradski ured Grada Zagreba nadležan za poslove poljoprivrede."

Članak 16.

Članak 24. briše se.

Članak 17.

U članku 26. stavak 4. mijenja se i glasi:

"Rješenje o visini naknade za promjenu namjene poljoprivrednog zemljišta
donosi županijski ured, odnosno gradski ured Grada Zagreba nadležan za
poslove poljoprivrede".

Iza stavka 4. dodaju se novi stavci 5., 6. i 7. koji glase:

"Nadležno tijelo koje je donijelo akt na temelju kojeg se može graditi
građevina dužno je najkasnije u roku od osam dana od dana konačnosti tog
akta, taj akt dostaviti nadležnom tijelu radi donošenja rješenja iz stavka
4. ovoga članka.

Rješenje iz stavka 4. ovoga članka donosi se najkasnije u roku od 60
dana od dana konačnosti akta na temelju kojeg se može graditi građevina.

Prisilna naplata naknade za promjenu namjene poljoprivrednog zemljišta
provodi se nakon izvršnosti rješenja iz stavka 4. ovoga članka na način
određen propisima o prisilnoj naplati poreza na dohodak, odnosno dobit."

Stavci 8. i 9. brišu se.

Dosadašnji stavci 5., 6. i 7. postaju stavci 8., 9. i 10.

Članak 18.

U članku 31. stavak 5. briše se. Dosadašnji stavci 6. i 7. postaju stavci
5. i 6.

Članak 19.

U članku 35. stavku 1. riječi: "na vrijeme od 3 do 10 godina" brišu
se.

Stavak 2. briše se. Dosadašnji stavak 3. postaje stavak 2.

Članak 20.

Iza članka 35. dodaju se novi članci 35a. i 35b. koji glase:

"Članak 35a.

Ako su se na poljoprivrednom zemljištu na dan sklapanja ugovora o zakupu
nalazili nasadi kojima se za vrijeme trajanja zakupa smanjila vrijednost
krivnjom zakupoprimca, zakupodavcu pripada naknada za umanjenu vrijednost
tih nasada.

Ako su nasadi uklonjeni, zakupodavcu pripada naknada koja odgovara vrijednosti
tih nasada u vrijeme sklapanja ugovora.

Članak 35b.

Poljoprivredno zemljište u vlasništvu države, ovisno o vrsti korištenja
zemljišta daje se u zakup na rok do 25 godina za voćnjake, vinograde i
maslinike, a za ostale vrste korištenja do 10 godina."

Članak 21.

U članku 36. stavak 2. mijenja se i glasi:

"Vlada Republike Hrvatske na prijedlog Ministarstva poljoprivrede i
šumarstva, pri županiji, odnosno Gradu Zagrebu osniva Povjerenstvo za zakup
(u daljnjem tekstu: Povjerenstvo) u čijem su sastavu: diplomirani agronom,
diplomirani inženjer geodezije, diplomirani pravnik, poljoprivredni proizvođač
i župan, odnosno gradonačelnik Grada Zagreba kao predsjednik Povjerenstva".

U stavku 3. riječi: "nadležno upravno tijelo" zamjenjuju se riječima:
"županijski ured, odnosno gradski ured Grada Zagreba nadležan za imovinskopravne
poslove".

Članak 22.

U članku 37. dodaje se novi stavak 1. koji glasi:

"Na osnovi odluke o izboru najpovoljnijeg ponuditelja na natječaju za
zakup poljoprivrednog zemljišta u vlasništvu države predsjednik povjerenstva
iz članka 36. ovoga Zakona i podnositelj ponude sklapaju ugovor o zakupu
u pisanom obliku".

Dosadašnji stavak 1. postaje stavak 2.

Dosadašnji stavci 2. i 3. koji postaju stavci 3. i 4. mijenjaju se i
glase:

"Odredbe iz članka 33. ovoga Zakona primjenjuju se na odgovarajući način
i na sklapanje ugovora o zakupu.

Na osnovi sklopljenog ugovora o zakupu u posjed poljoprivrednog zemljišta
u vlasništvu države zakupoprimca uvodi županijski ured, odnosno gradski
ured Grada Zagreba nadležan za poslove poljoprivrede".

Članak 23.

Iza članka 37. dodaju se novi članci 37a., 37b., 37c., 37d. i 37e. koji
glase:

"Članak 37a.

Ugovor o zakupu sadrži naročito odredbe koje se odnose na:

- podatke iz zemljišne knjige i katastra nekretnina o razredu i vrsti
korištenja, te veličini zemljišta,

- vrijeme trajanja zakupa,

- visinu i rok plaćanja zakupnine,

- opis i vrijednost objekata, uređaja i nasada, te način njihova održavanja,

- vrijeme amortizacije nasada,

- prava i obveze zakupoprimca,

- namjenu korištenja zakupljenog zemljišta,

- razloge za otkaz ugovora,

- razloge za prestanak ugovora.

Članak 37b.

Ugovor o zakupu na određeno vrijeme prestaje istekom vremena na koji
je sklopljen.

Ugovor o zakupu poljoprivrednog zemljišta u vlasništvu države može u
svako vrijeme sporazumno prestati.

Ugovor o zakupu prestaje ako zakupljeno poljoprivredno zemljište prestane
biti poljoprivredno zbog promjene namjene, po sili zakona danom konačnosti
građevne dozvole iz članka 2. stavka 6. ovoga Zakona.

U slučaju iz stavka 2. ovoga članka zakupoprimac je dužan u roku od
godine dana od dana sklapanja sporazuma o prestanku ugovora o zakupu predati
u posjed poljoprivredno zemljište vlasniku.

Članak 37c.

Zakupodavac može otkazati ugovor o zakupu u slučaju ako zakupoprimac:

- ne koristi poljoprivredno zemljište u vlasništu države kao dobar gospodar,

- obrađuje poljoprivredno zemljište suprotno odredbama sklopljenog ugovora,

- daje zakupljeno zemljište u podzakup,

- protivno odobrenju zakupodavca izvrši investicijske projekte na obradivom
zemljištu koji prelaze granice uobičajenog gospodarenja ili promijeni vrstu
korištenja obradivog zemljišta,

- obavlja aktivnosti suprotno zakonskim propisima o zaštiti prirode
ili radnje koje imaju negativan utjecaj na bogatstvo ili stanje prirodnog
područja, te ako na bilo koji način ugrožava opstanak prirodnih vrijednosti.

Članak 37d.

Po prestanku i otkazu ugovora o zakupu poljoprivrednog zemljišta zakupoprimac
može u roku od 6 mjeseci:

- uzeti one dijelove opreme i građevine koje je on podigao,

- tražiti naknadu stvarne vrijednosti opreme koja se može utvrditi za
opremu koju nije moguće odnijeti, vegetacije koju je zasadio, te instalacija
i zahvata za zaštitu zemljišta koji su poboljšali kakvoću zemljišta,

- ako nije postignut dogovor sa zakupodavcem, srušit će i ukloniti na
vlastiti trošak bez potraživanja naknade građevinske objekte privremenog
karaktera koje je podigao. U slučaju neizvršenja ove obveze, rušenje ili
uklanjanje može izvršiti zakupodavac na teret zakupoprimca.

Ako zakupoprimac zasadi nasade bez suglasnosti zakupodavca, nema pravo
na povrat neamortizirane vrijednosti nasada prestankom ugovora o zakupu.

Prestankom zakupa zakupodavac ima pravo na zasađene nasade i izgrađene
objekte i uređaje, a zakupoprimcu mora platiti njihovu još neamortiziranu
vrijednost, ako su nasadi, odnosno objekti i uređaji napravljeni s njegovom
suglasnošću.

Nasadi, objekti i uređaji pripadaju zakupodavcu bez odštete ako su bili
napravljeni bez njegove suglasnosti. Zakupodavac ima pravo ukloniti uređaje
kod kojih je to moguće bez štete.

Članak 37e.

Ugovor o zakupu sklopljen na određeno vrijeme može se na zahtjev zakupoprimca
produljiti bez javnog natječaja najkasnije u roku od tri mjeseca prije
isteka vremena zakupa, pod uvjetom da je zakupoprimac koristio zakupljeno
zemljište sukladno tom ugovoru i provodio mjere i radnje propisane ovim
Zakonom.

Pri produljenju ugovora iz stavka 1. ovoga članka ponovno se određuje
visina zakupnine i rok zakupa, koji ne može biti dulji od roka određenog
u članku 35b. ovoga Zakona."

Članak 24.

U članku 38. stavku 1. iza riječi: "proračuna" briše se riječ: "države".

Stavak 2. mijenja se i glasi:

"Sredstva iz stavka 1. ovoga članka raspodjeljuju se tako da 50% pripada
proračunu županije, a 50% proračunu općine ili grada na čijem se području
poljoprivredno zemljište nalazi, a koristit će se za provedbu programa
u poljoprivrednoj proizvodnji."

Članak 25.

Članak 39. mijenja se i glasi:

"Na poljoprivrednom zemljištu u vlasništvu države može se osnovati služnost
plodouživanja bez naknade na vrijeme do 30 godina.

Služnost iz stavka 1. ovoga članka može se osnovati u korist socijalno
ugroženih branitelja iz Domovinskog rata koji imaju hrvatsko državljanstvo.

Vlada Republike Hrvatske na prijedlog Ministarstva poljoprivrede i šumarstva
pri županiji, odnosno Gradu Zagrebu osniva Povjerenstvo za ustanovljenje
služnosti plodouživanja na poljoprivrednom zemljištu u vlasništvu države
(u daljnjem tekstu: Povjerenstvo) u čijem su sastavu: diplomirani agronom,
diplomirani inženjer geodezije, diplomirani pravnik, predstavnik centra
za socijalnu skrb i župan, odnosno gradonačelnik Grada Zagreba, kao predsjednik
Povjerenstva.

Odluku o osnivanju služnosti donosi Povjerenstvo iz stavka 3. ovoga
članka. Protiv te odluke prigovor se može podnijeti Ministarstvu poljoprivrede
i šumarstva u roku od 15 dana od dana dostave odluke.

Osobe kojima je zemljište dano na besplatno plodouživanje obveznici
su poreza i doprinosa koji terete to zemljište.

Ministar poljoprivrede i šumarstva propisat će postupak i mjerila za
osnivanje služnosti plodouživanja iz stavka 1. ovoga članka."

Članak 26.

Članak 40. mijenja se i glasi:

"Poljoprivredno zemljište u vlasništvu države može se darovati domaćim
pravnim i fizičkim osobama kao i zamijeniti za zemljište u vlasništvu tih
osoba.

Vlada Republike Hrvatske propisuje uvjete i mjerila za darovanje poljoprivrednog
zemljišta osobama iz stavka 1. ovoga članka.

Odluku o darovanju poljoprivrednog zemljišta u vlasništvu države donosi
Vlada Republike Hrvatske na prijedlog Ministarstva poljoprivrede i šumarstva
po prethodno pribavljenom mišljenju poglavarstva županije na čijem se području
nalazi poljoprivredno zemljište koje je predmet darovanja, odnosno poglavarstva
Grada Zagreba.

Iznimno od stavka 3. ovoga članka odluku o darovanju poljoprivrednog
zemljišta nezaposlenim hrvatskim braniteljima donosi Ministarstvo poljoprivrede
i šumarstva po prethodno pribavljenom mišljenju poglavarstva županije na
čijem se području nalazi poljoprivredno zemljište koje je predmet darovanja,
odnosno poglavarstva Grada Zagreba.

Stručne poslove za Ministarstvo poljoprivrede i šumarstva u predmetu
darovanja obavlja županijski ured, odnosno gradski ured Grada Zagreba nadležan
za imovinskopravne poslove."

Članak 27.

Članak 40a. mijenja se i glasi:

"Poljoprivredno zemljište u vlasništvu države prodaje se i daje u zakup
javnim natječajem.

Odluku o raspisivanju javnog natječaja za zakup i odluku o izboru najpovoljnijeg
ponuditelja na natječaju za zakup poljoprivrednog zemljišta donosi Povjerenstvo
iz članka 36. stavka 2. ovoga Zakona. Protiv te odluke prigovor se može
podnijeti Ministarstvu poljoprivrede i šumarstva u roku od 15 dana od dana
dostave odluke.

Odluku o raspisivanju javnog natječaja za prodaju poljoprivrednog zemljišta
i odluku o izboru najpovoljnije ponude donosi Ministarstvo poljoprivrede
i šumarstva na prijedlog Povjerenstva za prodaju sastavljenog od pet članova
koje kao i tajnika Povjerenstva imenuje Vlada Republike Hrvatske na prijedlog
Ministarstva poljoprivrede i šumarstva.

Stručne poslove za prodaju poljoprivrednog zemljišta u vlasništvu države
obavlja županijski ured, odnosno gradski ured Grada Zagreba nadležan za
imovinskopravne odnose.

Najpovoljnija ponuda smatra se ponuda koja sadrži najvišu cijenu.

Iznimno od stavka 5. ovoga članka obradivo poljoprivredno zemljište
u vlasništvu države može se prodati ili dati u zakup po propisanoj početnoj
cijeni, odnosno naknadi ako je ponudu podnio nezaposleni hrvatski branitelj.

Na temelju odluke o izboru najpovoljnije ponude za prodaju ministar
poljoprivrede i šumarstva i podnositelj ponude sklapaju ugovor o prodaji.

Pri isplati prodajne cijene u cijelosti kupac ostvaruje pravo na popust
u iznosu od 20% od postignute prodajne cijene.

Ugovorom o prodaji može se predvidjeti obročna otplata ugovorenog iznosa
prodajne cijene.

Rok obročne otplate ne može biti dulji od 20 godina.

Svi neisplaćeni obroci iz ugovora revaloriziraju se na dan dospijeća
ako nastupi povećanje ili umanjenje nominalnog iznosa plaća u gospodarstvu
Republike Hrvatske za najmanje 10% u odnosu na dan sklapanja ugovora."

Članak 28.

Članak 41. mijenja se i glasi:

"Upravni nadzor nad provedbom ovoga Zakona i propisa donesenih na temelju
njega obavlja Ministarstvo poljoprivrede i šumarstva.

Inspekcijski nadzor propisan ovim Zakonom i propisima donesenim na temelju
njega u prvom stupnju obavljaju županijski uredi, odnosno gradski ured
Grada Zagreba nadležni za poslove poljoprivredne inspekcije odnosno Ministarstvo
poljoprivrede i šumarstva kad je to ovim Zakonom određeno, a u drugom stupnju
Ministarstvo poljoprivrede i šumarstva.

Poslove poljoprivredne inspekcije iz nadležnosti županijskog ureda,
odnosno gradskog ureda Grada Zagreba i iz nadležnosti Ministarstva poljoprivrede
i šumarstva provode poljoprivredni inspektori."

Članak 29.

U članku 42. stavku 1. riječi: "Nadležno upravno tijelo za poslove poljoprivredne
inspekcije" zamjenjuju se riječima: "Županijski ured, odnosno gradski ured
Grada Zagreba nadležan za poslove poljoprivredne inspekcije".

Stavak 2. mijenja se i glasi:

"Županijski ured, odnosno gradski ured Grada Zagreba nadležan za poslove
poljoprivredne inspekcije poduzima i druge mjere, odnosno obavlja druge
radnje za koje je drugim zakonima i propisima ovlašten."

Članak 30.

Članak 43. mijenja se i glasi:

"Ministarstvo poljoprivrede i šumarstva:

1. nadzire rad Zavoda,

2. usklađuje rad županijskog ureda, odnosno gradskog ureda Grada Zagreba
nadležnog za poslove poljoprivredne inspekcije,

3. utvrđuje smjernice za rad županijskog ureda, odnosno gradskog ureda
Grada Zagreba nadležnog za poslove poljoprivredne inspekcije,

4. daje upute, organizira i potiče stručno usavršavanje poljoprivrednih
inspektora,

5. poduzima i druge mjere za unapređenje organizacije i rada županijskog
ureda, odnosno gradskog ureda Grada Zagreba nadležnog za poslove poljoprivredne
inspekcije,

6. rješava o žalbama protiv rješenja županijskog ureda, odnosno gradskog
ureda Grada Zagreba nadležnog za poslove poljoprivredne inspekcije,

7. poduzima i druge mjere, odnosno obavlja druge radnje za koje je drugim
zakonima i propisima ovlašteno.

Ministarstvo poljoprivrede i šumarstva može neposredno obavljati inspekcijske
poslove iz nadležnosti županijskog ureda, odnosno gradskog ureda Grada
Zagreba nadležnog za poslove poljoprivredne inspekcije kada to ne učini
županijski ured, odnosno gradski ured Grada Zagreba nadležan za poslove
poljoprivredne inspekcije."

Članak 31.

U članku 44. stavku 1. riječi: "ili privredni prijestup" i riječi: "odnosno
postupka zbog privrednog prijestupa" brišu se.

U stavku 2. riječ: "organ" zamjenjuje riječ: "tijelo".

Članak 32.

U članku 47. stavak 2. zamjenjuje se sa dva nova stavka koji glase:

"Poljoprivredni inspektor ima službenu iskaznicu i znak kojim dokazuje
službeno svojstvo, identitet i ovlasti.

Obrazac službene iskaznice i izgled znaka te način izdavanja i vođenja
evidencije o službenim iskaznicama i znakovima propisuje ministar."

Članak 33.

U članku 53. stavku 1. točke 1. i 2., brišu se, a dosadašnja točka 3.
postaje točka 1. u kojoj riječi: "(članak 23. stavak 3. i članak 26. stavak
6.)" zamjenjuju se riječima: "(članak 23. stavak 2. i članak 26. stavak
9.)".

Iza stavka 1. dodaje se novi stavak 2. koji glasi:

"Novčanom kaznom iz stavka 1. ovoga članka kaznit će se za prekršaj
pravna osoba koja ne održava sposobnim obradivo poljoprivredno zemljište
za poljoprivrednu proizvodnju, i to po hektaru (članak 12.)."

U dosadašnjem stavku 2. koji postaje stavak 3. iza riječi: "stavka 1."
dodaju se riječi: "i stavka 2".

Članak 34.

U članku 62. stavci 2., 3. i 4. brišu se.

Članak 35.

Postupci prodaje, darovanja, davanja u zakup i osnivanja služnosti plodouživanja
na poljoprivrednom zemljištu u vlasništvu države započeti do stupanja na
snagu ovoga Zakona dovršit će se prema odredbama ovoga Zakona.

Članak 36.

Ministar poljoprivrede i šumarstva donijet će propis iz članka 25. ovoga
Zakona, u roku od dva mjeseca od dana stupanja na snagu ovoga Zakona.

Članak 37.

Vlada Republike Hrvatske donijet će Odluku o uvjetima i mjerilima za
darovanje poljoprivrednog zemljišta iz članka 26. ovoga Zakona, u roku
od šest mjeseci od dana stupanja na snagu ovoga Zakona.

Članak 38.

Povjerenstvo za zakup i Povjerenstvo za prodaju poljoprivrednog zemljišta
u vlasništvu države imenovat će Vlada Republike Hrvatske u roku od 2 mjeseca
od dana stupanja na snagu ovoga Zakona.

Do imenovanja Povjerenstva iz stavka 1. ovoga članka poslove zakupa
i prodaje obavljat će postojeća Komisija za zakup i prodaju pri županiji,
odnosno Gradu Zagrebu.

Članak 39.

Ovlašćuje se Odbor za zakonodavstvo Zastupničkog doma Hrvatskoga državnog
sabora da utvrdi i izda pročišćeni tekst Zakona o poljoprivrednom zemljištu.

Članak 40.

Ovaj Zakon stupa na snagu osmoga dana od dana objave u "Narodnim novinama".

Klasa: 320-02/94-01/01
Zagreb, 1. listopada 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 105/1999-1752